सोचिये, जब हर चीज बिकेगी तब देश का क्या होगा: वरुण गांधी
अपने दो दिवसीय जनपद दौरे पर बुधवार को पीलीभीत पहुंचे वरुण के स्थानीय निजी सचिव की ओर से जारी बयान के अनुसार सांसद ने अमरिया ब्लॉक के करीब डेढ़ दर्जन गांवों का भ्रमण किया और कोरोना व ओमिक्रॉन महामारी के प्रति लोगों को जागरूक किया।
पीलीभीत (उप्र): भाजपा सांसद वरुण गांधी ने महंगाई और बेरोजगारी एवं विनिवेश को लेकर सरकार को घेरते हुए बुधवार को कहा, ‘‘सोचिये जब हर चीज़ बिकेगी तब देश का क्या होगा।’’ उन्होंने कहा, ‘‘देश इस समय संकट में है, महंगाई आसमान छू रही है। बेरोज़गारी तेज़ी से बढ़ती जा रही है। ऊपर से निजीकरण के नाम पर देश के महत्वपूर्ण संसाधनों को बेचा जा रहा है। सोचिये जब हर चीज़ बिकेगी तब देश का क्या होगा?’’अपने दो दिवसीय जनपद दौरे पर बुधवार को पीलीभीत पहुंचे वरुण के स्थानीय निजी सचिव की ओर से जारी बयान के अनुसार सांसद ने अमरिया ब्लॉक के करीब डेढ़ दर्जन गांवों का भ्रमण किया और कोरोना व ओमिक्रॉन महामारी के प्रति लोगों को जागरूक किया।वरुण ने कहा, ‘‘कोरोना और ओमिक्रॉन महामारी की तरह आपको भ्रष्ट राजनीति के प्रति भी जागरूक होने की ज़रूरत है। आज राजनीति स्वार्थ और भ्रष्टाचार से लिप्त है। देश की चिंता करिए, राजनीति में ईमानदार लोगों को लाइये। ऐसे नेताओं को चुनिए जो आपके कष्ट को अपना कष्ट मानकर दूर करें।’’ उन्होंने कहा, ‘‘वह चाहते हैं कि आम आदमी को समान अधिकार और न्याय मिले, घर-घर खुशहाली आये।’’(इनपुट- एजेंसी)